b'\n_START_ARTICLE_\nGundakar\n_START_SECTION_\nVzpon in padec Gundakarja\n_START_PARAGRAPH_\nGundakarjevo kariero je omogo\xc4\x8dil Karlmanov upor proti o\xc4\x8detu Ludviku Nem\xc5\xa1kemu v letu 858. Zaradi tega upora je dotedanji karantanski grof Pabo okrog leta 860 izgubil oblast. Kmalu mu je na mestu karantanskega grofa sledil Gundakar, ki ga je nastavil uporni Karlman II. Toda Gundakar je ob drugem Karlmanovem uporu leta 863 z vso svojo karantansko vojsko prestopil na stran Ludvika, za nagrado pa se je Gundakarjeva oblast raz\xc5\xa1irila \xc5\xa1e nad celotno Vzhodno prefekturo, ki v tem \xc4\x8dasu \xc5\xbee nosi ime Karantanija. Leta 869 se je Gundakar skupaj s Kocljem povezal z Velikomoravsko in se uprl, s \xc4\x8dimer je postala ogro\xc5\xbeena vsa vzhodna meja, saj so na severu prav ta \xc4\x8das Polabski Slovani vdrli v Turingijo, \xc4\x8cehi pa na Bavarsko; toda med tem, ko so Kocelj in Velikomoravci slavili uspeh, je Gundakar padel v boju na Moravskem.'